Comisia Iordache, în care au fost modificate legile justiției și Codurile penale, a fost desființată

Birourile permanente reunite ale celor două Camere ale Parlamentului au aprobat, marţi, solicitarea preşedintelui Camerei Deputaţilor, Marcel Ciolacu, privind desfiinţarea comisiei speciale pentru legile Justiţiei, condusă de Florin Iordache.

Ciolacu a propus conducerii celor două Camere ale Parlamentului încetarea activităţii Comisiei speciale comune pentru sistematizarea, unificarea şi asigurarea stabilităţii legislative pe domeniul Justiţiei, înfiinţată prin Hotărârea Parlamentului 69/2017.

Proiectele de lege şi propunerile legislative cu care este sesizată această comisie specială vor fi transmise comisiilor permanente de specialitate pentru întocmirea rapoartelor.

În comisia condusă de deputatul PSD Florin Iordache au fost aduse numeroase modificări controversate și extrem de criticate atât legilor justiției, cât și Codurilor penale. De asemenea, tot această comisie a propus înființarea Secției Speciale de investigare a magistraților. Deciziile în cadrul comisiei au fost luate cu voturile PSD, ALDE și UDMR.

Foto: Inquam Photos / Octav Ganea